על רקע המתיחות שקיימת גם כך בין יהודים לערבים אחרי מבצע "צוק איתן", עשויים שני המועדים לחול השנה באותו היום - אירוע נדיר שמתרחש אחת ל-30 שנה. "מקווים שלא יהיו אירועים טרגיים"
יום הכיפורים היהודי וחג הקורבן המוסלמי עשויים להתקיים השנה בדיוק באותו יום. זאת, על רקע המתיחות הקיימת גם כך בין יהודים לערבים בכמה מוקדי חיכוך ברחבי הארץ ובערים מעורבות, בייחוד אחרי מבצע "צוק איתן" ברצועת עזה.
מסכמים שנה: מה השמות הנפוצים לתינוקות בתשע"ד?
מדובר באירוע נדיר שמתרחש אחת ל-30 שנה, אך עד הרגע האחרון לא נדע אם יתקיים גם השנה. הסיבה לכך היא שכמו בחגים מוסלמים רבים, גם מועד חג הקורבן המדויק נקבע לפי הירח - ולכן רק בעוד כמה ימים נדע אם זה אכן הולך לקרות.
בערים המעורבות מנסים להעביר מסר של פיוס, אולם העובדה שמדובר בשני מועדים בעלי אופי שונה כל כך, מקשה על כך: יום הכיפורים הוא יום של צום ותפילות ואילו חג הקורבן הוא חגיגה משפחתית שבמהלכה גם שוחטים טלה ועורכים סעודה מפוארת.
גורמים בכמה ערים מעורבות מאשרים שאכן מתקיימת היערכות לעניין. כך למשל, בעכו נערכים לסגור את העיר לכלי רכב ולאפשר רק כניסה רגלית. ברמלה, בעכו וביפו נערכו פגישות מיוחדות בין מנהיגי דת בעיר בניסיון לראות איך מתמודדים עם הסמיכות הצפויה בין המועדים, כשכל צד צפוי לבקש מהקהילה שלו לשמור על איפוק ולכבד את הצד השני. ביפו מנהיגי הדת המוסלמית גם נענו לבקשה להזיז מצעד שהיה אמור להיערך בבוקר החג למוצאי יום הכיפורים.
"כבר יזמנו שלושה מפגשים עם אנשי דת, חינוך, קהילה וביטחון", סיפר ראש עיריית עכו, שמעון לנקרי. "במידה שיהיו אירועים כאלה ואחרים, אנחנו - באמצעות הכוחות הגדולים שיהיו פרושים פה והאמצעים שיעמדו לרשותם, אם זה מהמשטרה ואם מהרשות המקומית - נדע להתמודד עם כל מקרה לגופו".
ראש עיריית רמלה, יואל לביא, אמר כי בעירייה פועלים להגביר את המודעות לאפשרות שהמועדים יחולו באותו יום. "מצד אחד היהודים צמים ומצד שני המוסלמים חוגגים", הסביר. "עצם יצירת המודעות, וגם בקשה להתנהגות, איך יואל יתנהג ואיך אחמד מתנהג באותו יום, אני מקווה שלא יהיו פה אירועים טרגיים".